
SUSAN CARLISLE

Oppfylte ønsker

Oversatt av Jeanita Edholm


Susan Carlisles kjærlighetsforhold til bøker begynte da hun fikk en dårlig karakter i matematikk. Hun fikk ikke lov til å se på TV før hun hadde forbedret karakteren, så istedenfor fylte hun tiden med bøker. Etter å ha utviklet kjærligheten for lesing til en kjærlighet for å skrive, endte hun som forfatter av legeromaner. Hun elsker gamle slott, reising, afternoon tea, og å høre fra leserne sine.


Til Ryan.

Takk for at du ble en del av familien vår. 

Doktor Liz Poole stod i hjørnet av det store rommet og kikket seg rundt på de andre deltakerne. Jeg har ikke noe her å gjøre, tenkte hun. Jeg er fortsatt ikke utpreget sosial. Hun var ikke noe bedre i samhandling med andre nå enn hun hadde vært som liten. Det var i situasjoner som dette at hun savnet søsteren Louisa aller mest. Hun hadde vært den alle ville være i nærheten av; festens midtpunkt.

Etter at Melissa, sykepleieren hennes, hadde insistert, hadde Liz gått med på å delta på julefesten. Melissa hadde ofte mast på Liz om å gå ut mer, bli mer sosial, møte noen. Hun pleide også å erte henne og si at hun kom til å ende opp som en einstøing og en ’sånn kattedame’. For å få henne til å slutte å mase, hadde Liz tvunget seg selv til å gå på julefesten som ble arrangert på Riverside Country Club i Decatur, Alabama.

Hun kikket seg rundt igjen. Gruppen som stod der med drinkene sine, var julete kledd i rødt og grønt.

Festen var organisert som en takk til de frivillige som hadde hjulpet til på festivaler det foregående året, og et lokalt firma stod for arrangementet. Liz pleide å stille opp som frivillig så ofte timeplanen hennes tillot det. Hun var ikke like stakkarslig som Melissa og moren likte å tro.

I tillegg hadde hun sjakklubben og bokklubben. Hun kom seg da ut.

Middagen skulle serveres om noen minutter, og Liz hadde planer om å snike seg ut når den var over. Hun ble stresset av å måtte småprate med fremmede, så hun skannet rommet på jakt etter et velkjent ansikt.

Styrelederen for byrådets frivillighetsprogram plinget på glasset for å få alles oppmerksomhet. «Jeg vil gjerne takke alle som har kommet hit i kveld.» Han så rett på Liz.

Det var ingen tvil om at han var overrasket over å se henne der, for hun hadde gjort det helt klart at hun ikke ville komme da han ringte henne dagen i forveien.

«Jeg håper alle gleder seg til julen. Vi vil gjerne få takke for alt dere har gjort for lokalsamfunnet det siste året, og håper dere vil vurdere å hjelpe til igjen. Jeg vil også få minne alle på at det er under to uker til Trefestivalen, så de som har tenkt å hjelpe til, bes om å bli værende igjen noen minutter etter at vi avslutter i kveld. Med det sagt, er det på tide med middag. Det er buffet, så fyll gjerne tallerkenene mer enn én gang.»

Liz sukket. Der forsvant sjansen til å snike seg unna. Hun stilte seg i kø, og befant seg raskt mellom to menn. Den ene var en eldre herre med stor mage og rød nesetipp, og den høye mannen bak henne var opptatt med å snakke med en annen mann. Han hadde fin stemme. Myk, varm og innbydende.

De runde småbordene som ventet på dem, var dekket med røde duker og pyntet med julegrønt og levende lys. Hun måtte begynne med julepyntingen snart. Etter at hun mistet søsteren for litt over et år siden, og faren fire år tidligere, hadde ikke julefeiringen vært like morsom som før, men i år hadde hun planer om å komme i julestemning igjen.

En dytt i ryggen fikk henne til å snuble noen skritt fremover, og en hånd grep tak i henne for å hindre henne i å falle. Berøringen fikk det til å gå en liten iling gjennom henne.

«Beklager. Gikk det bra med deg?» Den dype stemmen hun hadde beundret for noen minutter siden, lød like ved øret hennes.

Liz kjente varmen fra hånden hans gjennom det tynne stoffet i blusen. «Ja, ja, det går bra.»

«Er du sikker?» De intense grønne øynene gransket henne. «Det var ikke meningen å dytte deg.»

«Helt sikker.» Han så ut til å være på hennes alder, men tårnet over henne. Det var noe hun pleide å sette pris på, siden hun selv var over gjennomsnittlig høy. Hun hadde hørt alle høydevitsene på skolen, var blitt avvist av potensielle dater på grunn av høyden, og om man i tillegg la til at hun var ’nerdete’, sa det seg selv at videregående hadde vært en smertefull periode.

«Det er godt å høre. Jeg klarer tydeligvis ikke å følge en kø og prate samtidig. Eller kanskje jeg bare er for uoppmerksom.» Han smilte sjarmerende.

Liz var ikke i tvil om at han kunne brukt den samme replikken for å slippe unna fartsbøter fra en politikvinne. Det skadet ikke at han var kjekk, heller, med blondt bølgete hår. Han hadde på seg hvit skjorte under en burgunder kabelstrikket genser, brun bukse og mørkebrune semskede sko.

«Vi bør nok fortsette fremover, ellers kommer køen til å gå rundt oss», sa han muntert.

«Å», gispet Liz. Hun hadde stått der og stirret på ham, slo det henne idet hun tok noen raske skritt frem.

«Jeg heter Carter Jacobs, forresten.» Han fulgte etter og rakte ut hånden.

«Liz Poole.»

«Hyggelig å dulte borti deg, eller møte deg.» Han flirte.

«I like måte.» Han var utvilsomt sjarmerende. Liz tok et nytt steg frem for å holde følge med køen.

«Deltar du ofte på slike tilstelninger?» spurte han.

«For å være ærlig, er det den første jeg har vært på.»

«Samme her. Jeg er relativt ny i byen.»

Denne gangen måtte hun undertrykke en liten latter. Var han seriøs, eller var hele vokabularet hans fullt av sjekkereplikker? «Velkommen til Decatur», sa hun. «Jeg håper du trives her.»

«Besteforeldrene mine bodde her, så jeg er kjent i området.»

Hun nikket. «Jeg er født og oppvokst her.»

«Da vet du sikkert alt som er å vite.» Han så rett på henne.

Liz kjente varmen stige i kinnene. Flørtet han med henne? Hvis det var tilfellet, var det ikke henne imot. «Jeg er ikke så sikker på det.»

Han kikket seg rundt i rommet. «Stiller du ofte opp som frivillig?»

«Tre-fire ganger i året. Vanligvis på store arrangementer der de trenger leger.»

«Er du lege?» spurte han med et hint av forbauselse i stemmen.

«Øre-nese-hals-spesialist.»

«Sønnen min tilbringer ganske mye tid sammen med sånne som deg, til tross for at faren hans er indremedisiner.»

«Så du er også lege? Verden er jammen liten.» Nå var det hun som ble overrasket. I den medisinske verdenen følte hun seg sikker. «Noen ganger kan man ikke gjøre annet enn å sette inn dren. Det kan være vanskelig å kurere infeksjoner uten.»

«Det har jeg skjønt. Men som alle andre foreldre har jeg ikke lyst til det, selv om utdanningen min tilsier noe annet. Hvorfor har jeg ikke møtt deg før, forresten? Jeg har stilt opp på noen få arrangementer.»

«Jeg var på jobb under de to siste, så det kan nok være grunnen.» Prøvde han seg på henne? Selv om han ikke gjorde det, var det hyggelig å få oppmerksomhet fra en mann. Det i seg selv, reddet hele kvelden.

Liz tok en tallerken og fylte den med mat, og for at det ikke skulle se ut som hun antok at Carter ville sitte sammen med henne, gikk hun raskt videre for å lete etter et bord. En kvinnelig bekjent ropte på henne, og Liz tok den siste ledige plassen ved bordet hennes. Hun så at Carter kastet et blikk i hennes retning før han satte seg i en annen del av rommet.

Carter gikk ut av bygningen og trakk opp glidelåsen i jakken i den kjølige desemberluften.

Parkeringsplassen på denne siden av bygningen var tom, med unntak av SUV-en hans og en liten personbil. Da han nærmet seg, så han at kvinnen han hadde dultet borti i køen, satt i førersetet på den andre bilen. Hun virket litt fortapt.

En slags skrapende lyd kunne høres fra bilen hennes, og Carter saktnet farten. Så hørte han lyden igjen. Han gikk i en stor bue rundt bilen for ikke å komme altfor brått på, og hevet hånden for å gjøre henne oppmerksom på ham.

Hun så storøyd på ham, og han gikk bort til vinduet mens han signaliserte at hun skulle rulle ned ruten. Hun nølte, men gjorde som han ba om. «Jeg hadde ikke lyst til å skremme deg. Kan jeg hjelpe til med noe?»

«Jeg aner ikke hva som er galt; den nekter å starte. Alt var fint da jeg kom hit.»

«Prøv én gang til.»

Den samme lyden hørtes igjen, og Liz sendte ham et forventningsfullt blikk som om hun håpet at han hadde et svar. Carter ristet på hodet. «Jeg er en mye bedre lege enn bilmekaniker.»

«Jeg ringer redningstjenesten og ber dem komme.»

«Det er for kaldt å vente her ute.»

«Jeg går bare inn igjen.» Hun tok opp vesken sin.

«Jeg så at de låste da jeg gikk ut. Jeg kan ikke forlate deg her alene.»

«Det går sikkert bra. Det tar sikkert ikke så lang tid før tauebilen kommer.»

Var hun redd for ham? Med unntak av den korte samtalen, var de praktisk talt som fremmede for hverandre. «Det kan du ikke vite. Hva med å ringe dem mens jeg venter?»

Hun nikket, og han tok et steg bort for å gi henne litt alburom.

«Tar det virkelig så lang tid?» sa Liz inn i telefonen. Like etter la hun på.

«Det hørtes ikke lovende ut», sa Carter.

Hun la telefonen i vesken. «Det tar nok over en time før de kan komme.»

«Du trenger ikke vente her alene i mørket. Jeg vet vi ikke kjenner hverandre, men jeg skulle ønske du ville la meg kjøre deg hjem. Jeg må bare innom huset mitt i to sekunder. Tenåringen som sitter barnevakt for meg er nødt til å dra hjem snart siden det er skole i morgen.»

Hun ristet på hodet. «Det er ikke nødvendig. Jeg blir bare her og låser dørene.»

«Og fryser i hjel? Kom igjen, det er altfor kaldt. Jeg lover at jeg er en grei fyr. Du kjenner i det minste meg bedre enn han som kjører tauebilen.»

Hun bet seg i underleppen. «Jeg vet ikke helt …»

«Er det noen du kan ringe, som kan hente deg i løpet av kort tid?» Carter kikket på klokken, han var nødt til å dra snart.

«Egentlig ikke. Moren min er ikke hjemme i kveld, og sykepleieren min bor en halvtime unna.»

«Kom igjen, da, du har ikke noe valg. Jeg blir nødt til å kjøre deg hjem. Men om det får deg til å føle deg bedre, kan du ringe noen og fortelle hvem jeg er, hvor vi er på vei og hva som har skjedd. Du kan ha telefonsamtalen gående hele veien.»

«Jeg ringer sykepleieren min.»

Carter lyttet mens hun forklarte hva som hadde skjedd.

«Melissa vil vite adressen din.»

Han ga henne den. Liz kastet et raskt blikk på ham, så senket hun blikket. «Ja», sa hun inn i telefonen.

Dersom det ikke hadde vært så mørkt, kunne han fått bekreftet mistanken sin om at hun hadde rødmet. Hva var det egentlig sykepleieren hadde spurt om?

«Jeg ringer så fort jeg kommer hjem.» Liz avsluttet samtalen, grep vesken sin og gikk ut av bilen før hun låste den bak seg. «Jeg ringer redningstjenesten på hjemveien og forteller hvor de skal sette bilen. Det er ikke langt unna. Cirka tjue minutter herfra.»

«Huset mitt ligger litt lenger unna, men jeg skal være så rask som mulig.»

Hun nølte litt. «Jeg er ikke helt sikker på dette.»

«Du har valget mellom å bli med eller at jeg ringer politiet og ber dem komme.» Carter hatet å presse, men samvittigheten tillot ikke at han forlot henne, og han måtte tenke på Ryan. Sønnen var blitt overlatt til seg selv altfor mange ganger av moren; han skulle slippe å oppleve det samme med faren sin.

«Nei, jeg blir med. Jeg bare hater å være til bry.»

«Det er du ikke. Vi finner ut av dette.»

Noen minutter senere var de på vei langs motorveien.

«Hvor bor du, forresten?» spurte Carter.

«I Ridgewood. Det er i denne retningen, men du må svinge til høyre rett der nede.» Hun pekte nordover mot et stort veikryss.

«Vi bor ikke så langt unna hverandre da. Jeg holder til i Mooresville.»

«Jeg kjenner navnet, men jeg har aldri vært der.»

Han merket at hun så på ham. «Det er en knøttliten by. Men det tar ikke lang tid å kjøre dit. Jeg skal få deg hjem på et øyeblikk, det lover jeg.»

Liz ble stille igjen. Noe sa ham at hun aldri hadde blitt med en mann hun ikke kjente før. Hun slo ham ikke som en som sjekket opp menn på bar. Faktisk virket hun usedvanlig forsiktig.

«Hvor ligger legekontoret ditt?» spurte han.

«I sentrum, i nærheten av sykehuset. I et av de gamle mursteinsbyggene som har blitt renovert.»

«Jeg vet hvilke du snakker om. Jeg jobber på det store legesenteret cirka en kilometer unna. Rart at vi ikke har støtt på hverandre før nå.»

«Det er sånn det er.» De svingte inn på en sidevei, og hun ble sittende og se seg rundt. «Hvorfor bestemte du deg for å kjøpe hus her?»

«Jeg kjøpte eiendommen til besteforeldrene mine da de bestemte seg for å flytte til Florida. Jeg ville at sønnen min skulle vokse opp et sted der naboene kjente hverandre.» Han humret. «Jeg ble kanskje revet litt med. Stedet er lite, men det har en vennlig atmosfære.»

«Det ser ut som et trygt og sikkert område for en familie. Men hva kommer kona di til å tenke når du dukker opp med en fremmed kvinne?»

«Jeg ble skilt for fire år siden.» Det var blitt enklere å si det for hvert år som gikk.

«Jeg beklager.»

Carter nikket kort. Selv beklaget han det ikke. Med unntak av Ryan, hadde det meste ved ekteskapet vært giftig. En tabbe han ikke ønsket å gjenta. Han svingte inn på baksiden av bygningen.

«For et flott hus», sa Liz og strakte hals for å se opp på det store toetasjes huset.

Han smilte. «Jeg liker det skikkelig godt. Selv om det trekker litt på denne tiden av året, og det trenger noen reparasjoner. Det ble vanskelig for besteforeldrene mine å holde tritt med vedlikeholdet etter hvert som de ble eldre, så jeg har gradvis fått satt ting i stand. Men jeg blir bare noen minutter. Vil du bli med inn eller vente her?»

«Jeg venter her.»

«Ok, kommer straks.» Carter lukket bildøren bak seg.

Liz så at Carter gikk opp trappen. Bare desperasjon kunne ha fått henne til å bli med en fremmed. Eller en nesten fremmed; men Carter kunne ikke være så ille når han bodde i dette området.

Carter kom snart tilbake med en liten gutt i armene, innpakket i et pledd, og en tenåringsjente i hælene. Liz snudde på hodet og så Carter sette gutten i barnesetet. Ungen stirret granskende på henne.

Carter måtte ha sett at sønnen var nysgjerrig, for han skyndte seg å forklare. «Dette er doktor Poole, Ryan. Hun er en venn av meg. Bilen hennes ville ikke starte, så vi skal kjøre henne hjem.»

«Hei, Ryan. Hyggelig å hilse på deg, sa Liz.»

«Hei», sa gutten etter en kort nøling.

Jenta satte seg bak Liz. «Og dette er barnevakten min, Betsy», fortsatte Carter.

Liz vred seg rundt i setet for å se på jenta. «Hei.»

Jenta smilte spakt.

«Jeg slipper av deg først, Betsy, og så kjører vi deg hjem, Liz. Og så er det rett til sengs, Ryan.»

«Tenk at du ble nødt til å ta ham opp av senga. Jeg beklager. Jeg burde bare ha blitt i bilen min.»

«Ikke tenk på det.» Carter klappet henne på skulderen, men fjernet hånden raskt. Likevel var det ikke til å stikke under stol at berøringen fikk det til å ile i henne. «Han sov ikke, og synes nok dette er et stort eventyr.»

«Kan vi kjøpe iskrem på veien hjem, pappa?»

Carter humret. Hun likte lyden.

«Jeg tror det er litt for sent for iskrem. Hva med litt kakao før du legger deg igjen?»

Det ble stille. Liz skottet mot baksetet, og så at gutten tilsynelatende tenkte over alternativet. «Greit, men jeg liker iskrem bedre.»

Carter humret igjen og svingte inn i en ny gate. «Det gjør jeg også.» Ved den andre oppkjørselen stanset han. «Takk for i kveld, Betsy. Jeg ringer deg angående barnevakt i skoleferien.»

«Ok», mumlet jenta.

«Og fortell foreldrene dine at de er hjertelig velkomne på julefesten lørdag kveld.»

«Ha det, Betsy», sa Ryan.

«Ha det.» Betsy gikk ut av bilen.

«Jeg setter veldig stor pris på at du er taxisjåfør for meg», sa Liz da de begynte å kjøre igjen.

«Jeg måtte ha skysset Betsy hjem uansett; det var du som viste tålmodighet da jeg måtte hjemom.»

«Jeg hadde ikke så mye valg», brast det ut av henne. «Uff, unnskyld, nå hørtes jeg utakknemlig ut.»

Han kikket på henne. «Jeg skjønte hva du mente.» Carter flyttet oppmerksomheten mot bakspeilet. «Hvordan gikk det i kveld, Ryan?»

«Vi så på TV og spiste pizza. Liker du pizza?»

«Det vet du at jeg gjør.»

«Nei, jeg mente den damen.»

Liz snudde seg og så at han pekte på henne. «Det gjør jeg.»

«Hvilken type?»

«Hva som helst, men jeg liker aller best den typen med masse forskjellig kjøtt på. Hva er din favoritt?»

«Den med masse ost!»

Guttens entusiasme fikk henne til å smile.

«Jeg hater å avbryte denne samtalen», sa Carter, «men jeg må få vite hvor du bor, Liz.»

«Sving til høyre ved det tredje lyskrysset.»

Ti minutter senere stod de utenfor porten til rekkehusområdet der hun bodde. Hun ga Carter koden, og han tastet den inn. «Det er nummer tre på høyre hånd.»

Han stanset ved fortauskanten like ved. «La meg følge deg til døren.»

«Det er ikke nødvendig. Du må ikke gå fra Ryan. Men takk igjen for at du kjørte meg hjem. Hva skylder jeg deg for alt bryet?»

«Ingenting.»

«Jeg vil gjerne gjøre noe for å vise min takknemlighet. Hva sier du og Ryan til å spise pizza med meg på lørdag? Jeg spanderer.»

«Jeg vil!» kom det fra baksetet.

Carter ristet på hodet. «Det høres hyggelig ut, men vi kan dessverre ikke.»

Skuffelsen skylte over henne. For én gangs skyld hadde hun prøvd å være vågal, og hva hadde skjedd? Hun var blitt avvist. Det burde ikke ha gjort vondt, men det gjorde det.

«Vi har en julefest i nabolaget, og er nødt til å være der begge to», fortsatte Carter. «Men hva om du blir med oss? Ryan og jeg vil gjerne ha deg med som vår gjest.»

Hun kunne ikke gjøre det. Bli med på en nabolagsfest med Carter. Hva kom folk til å tro? Ville de anta at hun og Carter var i et forhold? «Det er jo meningen at jeg skal gjøre noe hyggelig for dere.»

«Det er en julevandring, men det blir et spleiselag med grillmat for naboene på forhånd. Og så er alle invitert til å bli med på en rundtur til  noen av husene i Mooresville, og til Brick Church. Det blir julesanger også. Jeg tror du ville likt det.»

«Jeg vet ikke helt … jeg har ikke lyst til å være til bry.»

Carter snudde seg mot henne med et ivrig ansiktsuttrykk. «Det lover jeg at du ikke kommer til å bli. Det kommer til å være flere der som ikke bor i byen. Bli med, da vel. Du kommer ikke til å angre.»

«Skal jeg ta med noe?»

«Gjerne det, hvis det får deg til å føle deg bedre. Og hvis du bestemmer deg for å delta, kan du gjerne komme i tretiden. Vi spiser tidlig for å rekke å gjøre klart alt det andre.»

«Jeg skal tenke på det. Det kan hende jeg må jobbe. Men takk for turen. Ha det bra.» Hun gikk ut av bilen.

Da hun hadde kommet inn døren, svingte Carter ut på veien igjen. Denne kvelden var blitt helt annerledes enn hun hadde forestilt seg, og til sin store forbauselse merket Liz at hun likte det.

Neste morgen var Liz fortsatt overrasket over at hun hadde bedt Carter og Ryan med ut på pizza. Det var ikke likt henne å invitere fremmede til å spise med henne, men hun hadde hatt et ønske om å takke Carter for hjelpen. Den impulsive pizzainvitasjonen hadde sneket seg ut av munnen før hun rakk å tenke seg om.

Noe som var enda mer overraskende, var at hun faktisk vurderte å dra på nabolagsfesten. Hun hadde lyst til å se mer av Mooresville, og treffe Carter igjen. Det var lenge siden hun hadde tilbrakt tid med en mann som faktisk interesserte henne.

Melissa, iført sin lilla uniform og med rosa striper i håret for anledningen, startet utspørringen i samme sekund som Liz åpnet døren for å sette seg inn i bilen hennes.

«Så, fant du en ridder i skinnende rustning?» lo hun. «Jeg sa det ville være bra for deg å dra på den festen. Gi meg detaljene nå. Du sa han var kjekk. Hvor kjekk, da?»

«Han er høy …»

«Du klarer bedre enn som så. Har han pene øyne? Søt rumpe?» Melissa så på henne og hevet øyenbrynene. «Store hender?»

Liz måtte le.

«Vel?» fortsatte Melissa

Varmen steg oppover halsen til Liz. «Greit. Han har alt det der.»

«Wow. Hele pakken! Heia Liz.»

«Det var ikke noe sånt.»

«Men hvem sier at det ikke kan bli det?»

«Han kjørte meg bare hjem. Men han har invitert meg på en nabolagsfest på lørdag; jeg er bare ikke sikker på om jeg skal gå.»

«Er du sprø? Selvfølgelig skal du det. Da finner han ut hvor vidunderlig du er, og så er dere forelsket på et blunk.» Melissas iver var smittsom.

Liz kikket skrått på henne. «Du må slutte å lese de romantikkbøkene i lunsjen.»

«Og du må begynne å tro at det finnes noen der ute som du kan leve lykkelig sammen med i alle dine dager. Så du kan vise moren din at du er like spesiell som søsteren din var.»

Liz, som egentlig var altfor pragmatisk for sånt tull, husket godt hvor usynlig hun hadde følt seg når Louisa var i nærheten. Søsteren hadde alltid vært i fokus, og hvis hun ikke var det, hadde hun sørget for å bli det. Men Liz hadde syntes det var helt greit, for Louisa hadde alltid dratt henne med seg inn i flokken.

Nå som søsteren var borte, hadde livet endret seg på det punktet. Det var mye verre å bli med på ting når Liz måtte gjøre det på egen hånd, og dersom hun bestemte seg for å gå på julefesten, ble hun nødt til å gjøre det alene. Tanken skremte henne.

Rett før lunsj, ga resepsjonisten beskjed om at hun hadde en ventende samtale fra en doktor Jacobs.

Carter. Liz tok opp telefonen med skjelvende hender. «Dette er doktor Poole.»

«Det er Carter. Jeg ville bare forsikre meg om at du kom deg på jobb uten problemer.»

«Det var hyggelig av deg. Sykepleieren min hentet meg i dag tidlig.»

«Flott. Og bilen din kom seg på verksted?»

«Det gjorde den.» Hun var ikke vant til slik oppmerksomhet. Det var hyggelig, men samtidig litt skremmende. Kanskje Carter trengte en venn siden han var ny i området. «Moren min kommer og henter meg i ettermiddag, så jeg får ordnet med en leiebil for noen dager.»

«Så bra. Jeg er glad du har noen du kan stole på.»

Hadde noen skuffet ham?

«Jeg hadde også lyst til å gjenta invitasjonen til lørdag. Det er en fin måte å lære mer om Mooresville på.»

Hvorfor var han så opptatt av om hun kom eller ikke? De hadde nettopp møttes, men det virket som om han syntes det var viktig at hun deltok. «Jeg skal prøve å få det til.»

«Bra. Nabolagskomiteen kan trenge et friskt perspektiv på det vi prøver å få til.»

Der kom det. Han var interessert i ideene hennes. Hun skulle gjerne blitt invitert fordi han ønsket å se henne. Nå visste hun ikke helt hva hun skulle tro.

«Jeg skal gjøre et forsøk, så sant jeg ikke får en pasient i siste liten. Men jeg er nødt til å legge på nå, jeg har pasienter som venter.»

«Samme her. Håper vi ses på lørdag. Ha det bra.»

Liz ble sittende helt stille etter at hun la på. Hun hadde tilbrakt mesteparten av livet i søsterens skygge, og var ikke blitt lagt merke til med mindre Louisa sørget for det. Så hvorfor så Carter henne? Var han en snill fyr? Uansett hva det skyldtes, skulle hun nyte det så lenge det varte.

Senere på dagen nevnte hun samtalen for Melissa. «Du er nødt til å dra dit. Jeg har aldri forstått hvorfor du holder deg så mye for deg selv; du er tross alt en av de mest attraktive og vellykkede kvinnene jeg kjenner. Men du trenger å jobbe med selvtilliten.»

Liz var ikke sikker på hva hun skulle svare. Hadde hun virkelig gjemt seg bort? Hun hadde forsøkt å leve som før, men nå var ikke Louisa her til å dra henne med seg lenger. Var det blitt enklere å unngå å gjøre en innsats for å bli kjent med nye mennesker?

«Jeg vet hva vi kan gjøre for å sørge for at det skjer.» Melissa ga seg ikke så lett. «Siden vi stenger tidlig på fredag, kan vi dra til frisøren og neglesalongen. Så kan vi kjøpe en ny topp som passer til dongeribuksen din.»

«Jeg har papirarbeid å gjøre.»

«Papirarbeidet kan vente. Du trenger en selvtillitsboost. Når var du sist ute med en mann?»

«For et par år siden.»

«Jøss. Da må vi få denne gangen til å telle. For du liker ham vel?»

Liz nikket.

«Så gjør en innsats. Gjør noe for din egen del til en forandring. Du hjelper mennesker her hver eneste dag, du er frivillig i helgene, du spiller sjakk med de eldre, og du hopper hver gang moren din sier ’hopp’. For én gangs skyld må du tenke bare på Liz.»

Melissa dro henne med seg bort til et speil, og lot hendene hvile på skuldrene hennes mens hun kikket over den ene. «Se på deg selv. Hadde det virkelig skadet å prøve litt hardere? Kom igjen nå, Liz. Ta en sjanse. Vær litt fryktløs til en forandring. Du kan klare det.»

Liz nølte et øyeblikk før hun sukket. «Greit. For din skyld.»

Melissas blikk møtte hennes i speilet. «Nei, for din.»

«Greit. For min også.»

«Du må begynne å tenke på deg selv. Komme deg ut mer. La folk bli kjent med den ekte deg. Få moren din ut av hodet. Begynn å ta sjanser. Lev litt.»

Liz brukte resten av uken på å samle mot nok til å takke ja til Carters invitasjon.

*

Lørdag ettermiddag måtte Liz minne seg selv på å konsentrere seg om kjøringen og ikke om det hamrende hjertet sitt.

Hun parkerte bak Carters hus. Louisa ville ikke funnet noe ved Mooresville interessant, men selv elsket hun alt ved de gamle bygningene i småbyen.

Etter å ha banket på bakdøren og konstatert at ingen åpnet, tok hun med seg fatet med den hjemmelagde paien, og gikk til forsiden av huset. Hun stanset opp og tok det i nærmere øyesyn. Terrassen så komfortabel og innbydende ut. Et sted der en familie kunne ha besøk på en solfylt ettermiddag.

En julekrans med stor rød sløyfe prydet inngangsdøren, mens mindre, matchende kranser hang i vinduene på hver sin side. To potter med grønne planter dekorert med furukongler stod på hver sin side av døren, og puter med rutemønster i rødt og grønt lå i kurvstolene på den ene siden av terrassen, mens en huske hang på den andre siden. Det var tydelig at Carter hadde pyntet til jul. Et interessant personlighetstrekk hos en alenefar. Et hun ikke hadde forventet.

Hun begynte å gå mot den store brune trebygningen midt på et torg, der flere personer var opptatt med å dekke på et langbord. Da hun passerte noen barn som lekte sisten, oppdaget hun at Ryan var et av dem. Han stanset opp og kikket på henne, og Liz smilte og vinket før hun tvang seg til å gå mot gruppen med de voksne.

«Så du fikk det til altså!» Carter kom henne i møte. Det strålende smilet fortalte at han både var glad og litt overrasket over å se henne. Hun stirret fascinert på det store forkleet med bilde av en grill som stod i brann, og den grønne fleece-genseren som matchet de strålende øynene hans. Hjertet hennes slo som besatt. Carter så glad, kjernesunn og veldig mandig ut. Alt ved ham fikk henne til å drømme om noe mer.

«Det gjorde jeg.» Hun kikket seg rundt på alle som stirret, og gjengjeldte smilene hun så i ansiktene deres.

En middelaldrende kvinne kom bort til dem. «La meg ta den.»

Liz ga fra seg paien.

«Så fin du er», sa Carter. «Har du klippet håret siden sist jeg så deg?»

«Det har jeg.» Nå var hun glad for at hun hadde bruk tid på å fikse hår og negler; det at Carter la merke til forandringen, ga selvtilliten en dytt i riktig retning.

Han så anerkjennende på henne. «Du ser flott ut.»

«Hei, Carter! Du bør komme deg bort hit før pølsene svir seg», ropte en mann som stod bak en av de to grillene.

«Kom og prat med meg mens jeg bemanner grillen», sa Carter og flirte.

Liz fulgte etter, usikker på hva hun skulle snakke med ham om.

Han stilte seg foran en av grillene. «Hei, alle sammen. Dette er Liz Poole. Jeg inviterte henne til å være sammen med oss i dag.»

Noen ropte hallo, og Liz nikket og smilte mens hun prøvde å ha så mye øyekontakt med folk som hun klarte.

«Jeg er glad du bestemte deg for å komme», sa Carter. «Hva slags pai tok du med?»

«Eple.»

«Favoritten min. Med litt iskrem til, er jeg i himmelen.» Han lagde en lyd som vekket noe til live dypt inni henne.

«Dette er en interessant bygning», sa Liz og studerte den lange og smale trestrukturen med dører i hver ende.

«Det er postkontoret. En av de fire originale bygningene fra 1818.»

«Har vi flere panner som vi kan bruke til de varme pølsene, Carter?» avbrøt mannen som stod ved den andre grillen.

Nå som Carter hadde flyttet oppmerksomheten bort fra henne, lot hun blikket gli rundt på den store plassen. ’Sjarmerende’ var det eneste ordet hun kunne komme på for å beskrive det lille historiske området.

Men brått ble idyllen brutt av et høyt brøl.

Liz snudde seg og så en mann stå krumbøyd over en stor kjele. Genserermet hans var full av rykende varm olje. Hun skyndte seg bort til ham, og kjente svetten piple frem på ryggen. «Går det bra med deg?»

Andre kom løpende, og den uheldige mannen rev i genseren sin for å få den av.

«La meg hjelpe til», sa Carter. Mannen hadde en skjorte under genseren, og begynte å dra i den også.

«Ikke gjør det!» advarte Liz. «Har noen en lommekniv?» En mann rakte henne en, og hun ga den videre til Carter. «Skjær opp skjorten.»

Han nikket og snudde seg mot mannen. «Jeg skjærer i stykker skjorten din, John. Karen får bare tåle det.»

Liz holdt skjorten ut fra Johns hud mens Carter kuttet opp plagget. «Dra den bort etter hvert som jeg skjærer, Liz.»

Hun gjorde som han ba om, og passet godt på å ikke berøre den brannskadde huden.

John hveste og rykket til da det kom luft til brannsåret.

«Vær rolig, John. Jeg er nødt til å se på det. Jeg er også lege», sa hun.

Mannen roet seg, men gjorde stadige forsøk på å ta på såret sitt.

«Ikke gjør det; vi vil ikke at huden skal falle av. Den er et beskyttende lag som hjelper til med å forhindre infeksjon.»

Et hissig brannsår på lengde med mannens underarm kom til syne.

Liz skar en grimase. «Vi må få lagt noe is på det.»

«Jeg henter en ispose», sa en kvinne.

«Det må renses og bandasjeres også. Vi trenger såpe og vann. Og bandasjer», sa Liz og så på Carter.

«Vi går hjem til meg», svarte han. «Pass på grillen er du snill, Stan.»

Kvinnen kom tilbake med en ispose som var stor nok til å dekke det brannskadde området.»

Liz la isposen over såret. «Hold den der, John. Jeg vet det er ubehagelig, men det er viktig.»

Mannen nikket.

«Vi går hjem til meg», gjentok Carter. «Hvor er Karen, John?»

«Hun er hjemme og fikser noe mat i siste liten.»

«Jeg kan fortelle henne hva som har skjedd og hvor dere er», sa kvinnen som hadde hentet isposen.

«Finn Mrs. Wilson hvis jeg ikke er tilbake til maten er klar, Ryan», ropte Carter til sønnen.

Gutten så nysgjerrig på dem. «Ok.»

De gikk den korte veien til Ryans hus og rett inn gjennom den ulåste inngangsdøren. Liz ville aldri drømt om å la døren sin stå ulåst.

«Vi trenger litt oppvaskmiddel for å fjerne fettet, og et håndkle.» Hun skrudde på vannet og sørget for at det var så kaldt som mulig.

«Dette er doktor Liz Poole, John», forklarte Carter.

«Hei, John.» Hun smilte til mannen. «Jeg vet at du har vondt. Du har et stygt brannsår, men Carter og jeg skal få renset og bandasjert det. Det kommer ganske snart til å føles bedre. Vi trenger et førstehjelpsskrin også, Carter. Har du det?»

«Det har jeg. Kan ikke ha en sjuåring i hus uten førstehjelpsutstyr.» Han forlot rommet.

«Jeg er nødt til å få oljen av armen din, John», forklarte Liz. «Det kommer nok til å gjøre ganske vondt, men jeg skal være så forsiktig og rask som mulig. Jeg må være ekstra varsom så det ikke går hull på den blemmen. Det viktigste med brannsår er å forhindre infeksjon.»

Hun brukte hånden til å helle kaldt vann på mannens arm, dryppet litt oppvaskmiddel på og brukte håndflaten til å legge et forsiktig press på huden. Deretter fjernet hun oljen fra huden så varsomt hun klarte. Carter kom tilbake med førstehjelpsskrinet og stilte seg på den andre siden av John.

Den eldre mannen stønnet. «Jeg burde ikke være en sånn sutreunge», sa han.

Liz smilte oppmuntrende. «Det er ingen sutreunger her. Brannsår er smertefulle, og ditt er attpåtil ganske stort.»

Hun fortsatte å vaske området til det var så rent som mulig, og tørket det nok med et kjøkkenhåndkle til at det kunne lufttørke raskt.

Imens hadde Carter åpnet førstehjelpsskrinet. Han klemte ut litt antibiotikakrem på noen kompresser, og gjentok prosessen til hele såret var dekket. Til slutt fant han frem en bandasjerull og surret bandasjen rundt Johns arm til det skadde området var pakket godt inn.

«Kom inn», ropte han da det banket på døren.

En liten hvithåret kvinne med knallrøde kinn skyndte seg inn på kjøkkenet. «Hva er det du har gjort, John?»

«Han har det bra, Karen. Det er bare et brannsår på underarmen. Vi har dekket det til, og nå må han holde en ispose mot det til smertene forsvinner», forklarte Carter.

«Mary sa du trengte klær, så jeg tok med en ny skjorte og en jakke.» Karen stirret granskende på ektemannen, som for å forsikre seg om at han ikke hadde noen andre skader.

«Bra. Kanskje du hjelper ham med å kle på seg, så kan Liz og jeg rydde her imens?» Carter kikket bort på det eldre paret og smilte. «Bare pass på at dere ikke berører armen mer enn nødvendig.»

John og Karen gikk bort til spisebordet som stod ved et vindu i enden av kjøkkenet.

«De trenger litt tid for seg selv. De har vært gift i førtifem år, og har et helt nydelig forhold», hvisket Carter til Liz.

«Skjønner.» Hvordan ville det føltes å være i et sånt forhold? Liz ville ha likt det, men så langt hadde det ikke ligget i kortene. Hun plukket opp isposen fra vasken og kastet den i søpla. «Vi trenger en ny.»

«Det skal jeg ordne.» Carter gikk bort til fryseren og tok ut en pose frosne erter. «Da kommer de i hvert fall til nytte, for Ryan nekter å spise dem.»

«Jeg er ikke stor fan av erter jeg heller. Pakk dem inn i et kjøkkenhåndkle, så blir det helt supert.»

Carter fant frem et nytt håndkle fra skuffen og rakte det til henne. «Fikser du dette mens jeg rydder opp etter oss?»

Hånden hans strøk borti hennes, og Liz kjente varmen strømme gjennom seg. «Ok», fikk hun frem.

Etter en liten stund kom John og Karen bort til dem.

«Du må ha litt is på den armen, John. Det reduserer hevelsen», sa Liz og la den improviserte isposen over armen hans. «Jeg foreslår også at du får Carter til å hjelpe deg med å bytte bandasje i morgen. Etter det er jeg sikker på at Karen kan klare det. Og ikke noe mer matlaging på deg på en stund.» Hun smilte lurt til ham.

«Jeg har noe smertestillende til deg også. Ta disse med det samme», sa Carter og rakte mannen to hvite piller og et glass vann. «Jeg synes du skal ta noen før du legger deg også, det vil hjelpe deg med å få sove. Og hvis du er usikker på noe, er det bare å ringe, så kommer jeg med én gang.»

«Godt å vite at John har så fine leger til å passe på seg.» Karens bekymrede uttrykk hadde forsvunnet.

«Jeg er bare glad jeg kunne hjelpe til», sa Liz.

«Det samme gjelder meg», sa Carter og klappet Karen på skulderen. «Hva om du tar med John tilbake, får i ham en matbit og lar ham leke borgermester?»

«Jeg er borgermester», sa John med et snøft.

Carter flirte. «Da foreslår jeg at du gjør det beste ut av det og herser med alle resten av dagen.»

«Jeg skal passe på at han tar det rolig», sa Karen. «Bare kast skjorten hans i søpla, jeg tror ikke den kan reddes.» Dermed forsvant de to ut av huset.

Carter lente seg mot kjøkkenbenken, la armene i kryss og så granskende på Liz. «Du er virkelig noe for deg selv, doktor Poole.»

Liz kjente hjertet øke takten. Var det et kompliment eller en klage? Det hendte hun ikke forsto seg på sosiale koder.

«Nå skjønner jeg hvorfor du er et så høyt verdsatt medlem av det medisinske teamet på arrangementer.»

Hun kikket overrasket på ham. «Tusen takk. Men hvem har du snakket med?»

Han trakk på skuldrene. «Jeg har spurt litt rundt.»

«Har du spurt andre om meg?»

«Det har jeg», svarte han oppriktig.

«Hvorfor det?» Hun kjente varmen snike seg oppover halsen.

«Fordi jeg ville finne ut mer om deg. Hva slags type person du er.»

Hun klarte ikke å møte det intense blikket lenger og så bort. «Hvorfor det?»

«Fordi jeg liker deg, og jeg stoler ikke på dømmekraften min når det gjelder kvinner. Spesielt ikke etter min ekskone.»

«Å.» Hjertet hamret i brystet nå. Det var et dønn ærlig svar. Et hun ikke var forberedt på. «Var det ille?»

«Ja, helt fryktelig. Jeg kan ikke ha noen i nærheten av Ryan som jeg ikke stoler på.» Han grep rundt albuen hennes. «Kom igjen. Vi får skynde oss tilbake. Maten kommer til å bli kald, og Ryan lurer nok på hvor vi er.»

*

Carter håpet han ikke hadde sagt noe galt. Innrømmelsen hans så ut til å ha gjort henne både vettskremt og sjokkert. Men hun fascinerte ham. Han syntes hun var tiltrekkende, men det han likte aller best med henne, var viljen hennes til å hjelpe andre. Liz kunne sin medisin, og det var åpenbart et område hun følte seg trygg på.

«Dette er et veldig interessant sted», sa Liz og så seg omkring på veien mot torgplassen..

«Jeg trengte ikke tenke meg om to ganger da besteforeldrene mine tilbød meg å kjøpe huset. Ryan og jeg flyttet hit for å få et fredelig liv. Og Mooresville har gitt oss det. Pluss gode venner.»

«Jeg er glad dere er lykkelige her.»

Han kikket på henne. Var hun selv lykkelig? Noe i stemmen hennes fikk ham til å lure.

Alle de andre klappet da de nærmet seg folkemengden. Han gliste, og Liz smilte sjenert.

«Kom, så finner vi oss litt mat», sa Carter.

Liz hadde røde flekker i kinnene. Det var tydelig at folks reaksjon hadde gjort henne forlegen. «Ser du, jeg er ikke den eneste som synes du gjorde en god jobb.»

«Jeg gjorde bare det jeg har blitt opplært til. Det er ingen stor greie.»

«Kanskje ikke. Men du var kjempeflink med John.»

Mens de forsynte seg med mat fra langbordet, var det mer enn én som takket dem for innsatsen. «Ryan sitter sammen med Wilson-familien; jeg så dem der borte», sa Carter og viste vei.

Han la merke til at hun skulte på den overfylte tallerkenen han holdt i hendene. «Jeg spiser ikke som dette hver dag.»

«Hvis du sier det så.»

Ertet hun ham? «Det høres ut som du ikke tror meg.»

«Det sa jeg ikke.»

«Sier du det som en bekymret medborger eller som lege?» Han flørtet litt med henne, og hun flørtet tilbake.

«Jeg bare kom med en kommentar.»

«Om at jeg kanskje burde følge med på vekten?»

«Det sa jeg ikke, og det vet du at du ikke trenger. Du ser flott ut.» Liz stirret forskrekket på ham, før hun ristet litt på hodet og så raskt vekk.

Han brast i latter. «Takk for komplimentet, Liz. Du vet at jeg erter deg, ikke sant?»

Hun virket helt perpleks. «Folk pleier ikke å erte meg.»

«Det er jeg glad for. Det gjør meg spesiell, og lar meg få se det vakre rødmende ansiktet ditt.»

«Når prøver du bare å få meg til å rødme enda mer.»

«Der er Ryan.» Carter skyndte seg plutselig bort til sønnen. Han satte seg ved siden av ham og vinket Liz bort til dem. «Jeg henter litt iste, hvis det er greit for deg også. Kan ikke du introdusere Liz for Mr. og Mrs. Wilson mens jeg er borte, Ryan?»

Da Carter satte seg på plassen sin igjen, strøk låret hans borti Liz’, og han kjente det krible i hele beinet.

Han så på henne mens hun tok en munnfull av det som viste seg å være Mrs. Wilsons makaroni med ost. Hun lukket øynene et øyeblikk, og det tilfredse ansiktsuttrykket fikk det til å stramme seg i skrittet. Hvordan ville det vært å se henne reagere på ham med slik nytelse?

Hvor hadde den tanken kommet fra? Han hadde gjort seg ferdig med  et grusomt forhold, og var ikke på utkikk etter noe annet enn vennskap. Men likevel var tanken på å kysse Liz ganske forlokkende.

«Denne makaroniretten er den beste jeg har smakt, Mrs. Wilson», sa hun.

«Takk. Og du var virkelig imponerende da du hjalp John.»

«Jeg gjorde bare min plikt.»

De neste minuttene snakket Carter med Wilson-paret, samtidig som han var altfor bevisst på Liz som satt ved siden av ham. Av og til stemte hun i med en kommentar til samtalen, hun også.

«Vi må rydde opp her, Ryan», sa Carter til slutt.

Liz reiste seg. «Jeg bør nok komme meg av gårde.»

Carter snudde seg mot henne og la hånden over hennes. Hun var kald, og han ble fristet til å dra henne inntil seg for å varme henne. Liz fikk ham til å tenke ting han ikke hadde tenkt på veldig lenge. Han hadde datet flere kvinner etter skilsmissen, men ingen av dem hadde fått ham til å føle seg slik.

«Ikke dra riktig ennå. Festlighetene har nettopp begynt. Ryan og jeg har en overraskelse til deg, vi må bare skifte klær først. Det tar ikke lang tid.»

Hun så usikker ut, men nikket.

«Har ikke Carter nevnt det? Han spiller rollen som grunnleggeren av Mooresville i kveld, og Ryan skal spille sønnen hans», sa Mrs. Wilson og kikket fra Carter til Liz.

«Skal han?» Liz vendte oppmerksomheten mot Carter.

Han rettet seg opp i ryggen. «Du hadde ingen anelse om hvor viktig jeg er, hadde du vel?»

«Helt klart ikke.»

«Kom igjen, Ryan. Vi må skifte.» Han reiste seg og begynte å samle sammen tallerkenene, men Liz viftet ham bort. «Jeg kan fikse det, siden du er en så viktig person.»

Carter smilte bredt. «Tusen takk. Vi blir ikke borte lenge. Mrs. Wilson holder deg nok med selskap. Ses om en liten stund.»

